**Montserrat Caballéová** (špa. Montserrat Caballé; \* 12. apríl 1933, Barcelona, Španielsko – † 6. október 2018, Barcelona) bola španielska sopranistka. Naspievala široké spektrum operných postáv, no bola významná hlavne ako interpretka bel cantového repertoáru. Sú to najmä diela Rossiniho, Belliniho, Donizettiho a Giuseppe Verdiho.

Veľkú pozornosť na seba táto operná diva upútala v roku 1988, potom ako naspievala s rockovou hviezdou a spevákom kapely Queen, Freddiem Mercurym pieseň *Barcelona*, ktorá bola poctou jej rodnému mestu. Skladba sa stala hymnou Letných olympijských hier roku 1992, ktoré sa uskutočnili v tomto meste.

Kariéra
-------

### Začiatky

María de Montserrat Bibiana Concepción Caballé i Folch sa narodila v Barcelone. Študovala hudbu na konzervatóriu Conservatori Superior de Música del Liceu, t.j. na strednej škole, na ktorej sa učil spev napríklad aj José Carreras. Techniku interpretácie študovala u Napoleone Annovazzi, Eugenii Kemény a Conchity Badíiy. Školu skončila v roku 1954 s vyznamenaním. 

Následne sa Caballéová presťahovala do švajčiarskeho mesta Bazilej, kde v roku 1956 debutovala v postave Mimì, v Pucciniho opere *Bohéma*. Následne v rokoch 1957 až 1959 získala angažmán v opere mestského divadla v Bazileji. V jej repertoári tam boli postavy ako napríklad z Mozartovej *Čarovnej flauty*, či v Straussovej opere *Salome*. Straussovu kompozíciu kompletne naspievala v nemeckom jazyku, čo nebýva na španielsky hovoriaceho umelca obvyklé. Táto skutočnosť sa pre Maríu stala užitočnou, lebo aj vďaka nej dostala ponuku na účinkovanie v opere v Brémach (1959–1962).

V roku 1962 sa Caballéová vrátila do Barcelony, kde debutovala na Gran Teatre del Liceu. Naspievala tu titulnú postavu v Straussovej *Arabelle*. Od jesene roku 1962 do jari roku 1963 mala Montserrat Caballéová turné po Mexiku, kde dostala šancu spievať v Palacio de Bellas Artes titulnú úlohu opery *Manon* od Julesa Masseneta. V roku 1963 nasledovalo viacero ešte viacej úspešných vystúpení na barcelonskom Liceu.

### Medzinárodný úspech

Medzinárodný úspech pre Caballéová nastal v roku 1965, kedy v newyorskej Carnegie Hall nahradila vtedy indisponovanú Marilyn Horne v Donizettiho opere *Lucrezia Borgia*. Za tento zástup si vtedy vyslúžila 25-minútovú „standing ovation". Napriek tomu, že to bol jej prvý angažmán v opere bel canto a ona sa úlohu učila sotva mesiac, jej výkon ju vtedy preslávil v celom opernom svete. Neskôr v tom istom roku, Caballéová debutovala na Glyndebourne spievajúc svoju prvú Marschallin v Straussovom Gavalierovi s ružou a stvárnením postavy La contessy di Almaviva v Mozartovej *Figarovej svadbe*.

V decembri roku 1965 sa vrátila do Carnegie Hall, kde predviedla svoje druhé operné bel canto spevom partu kráľovnej Alžbety I. z vtedy práve znovuobjavenej Donizettiho opernej tragédie *Roberto Devereux*. Dňa 22. decembra 1965 Caballéová uzavrela svoj veľmi úspešný rok debutom v Metropolitnej opere stvárnením Marguerite v Gounodovom *Faustovi*. Na pódiu jej sekundovali John Alexander v úlohe Fausta a Justino Díaz ako Mefistofeles.

V roku 1966 Caballéová prvýkrát účinkovala v Philadelphia Lyric Opera Company. Naspievala postavu Maddaleny di Coigny v opere *Andrea Chénier* a jej taliansky debut v Maggio Musicale Fiorentino vo Verdiho *Trubadúrovi*. Neskôr v roku 1967 účinkovala v Belliniho *Il pirate*.

V roku 1967 sa Caballéová vrátila do Philadelphie, aby naspievala postavy v Pucciniho operách *Tosca* a *Madame Butterfly*, a zaspievala v Metropolitnej opere tri hrdinky od Verdiho: Leonoru v *Trubadúrovi* proti Richardovi Tuckerovi v postave Manrica, Desdemonu v *Otellovi* proti Jamesovi McCrackenovi v titulnej úlohe, a Violettu v *La traviate* s Tuckerom a Georgeom Shirleyom alterujúcimi Alfreda. Posledná z úloh najviac pridávala ďalšiu pozitívnu reakciu a uznanie zo strany amerického publika a hlavne kritiky. Nasledujúci rok sa Montserrat Caballéová vrátila do Metropolitnej opery, aby stvárnila postavu vo Verdiho *Luise Miller* a v roku 1969, aby naspievala rolu Liù v Pucciniho *Turandot*. V titulnej postave s ňou účinkovala Birgit Nilssonová a v postave Calàfa sa predstavil James King. Vrátila sa aj do Philadelphie, aby stvárnila Imogene v opere *Il pirata* (1968) a Lucreziu Borgiu (1969).

V roku 1969 Caballéová spievala Alžbetu Valónsku v hviezdnom obsadení v produkcii Jeana Vilara v starorímskom amfiteátri Arena di Verona spolu s Plácidom Domingom a Pierom Cappuccillim v predstavení Verdiho opery *Don Carlos*. Jej vysoké „B" v závere opery až do finálneho orchestrálneho akordu trvalo viac než 20 taktov. Toto predstavenie absolvovala vzhľadom na úraz v New Yorku na barlách. V tomto istom čase sa objavila v recitáli vo veronskej Teatro Corallo. V roku 1970 Montserrat Caballéová mala svoj oficiálny debut v milánskej La Scale. Spievala titulnú postavu opery *Lucrezia Borgia*, potom vo Philadelphii zaspievala postavu Leonory, a vrátila sa do Metropolitnej opery ako Amelia v kritikmi ospevovanej produkcii Verdiho *Maškarného bálu*, v ktorej jej sekundovali Plácido Domingo ako Riccardo a Reri Grist ako Oscar.

V roku 1972 sa Caballéová prvýkrát predstavila v Kráľovskej opere na Covent Garden a v chicagskej Lyric Opera of Chicago. V obidvoch prípadoch to bolo s postavou Violetty. V tom istom roku sa znovu ako Alžbeta Valónska z Verdiho opery *Don Carlo* vrátila do Metropolitnej opery, aby si v titulnej úlohe zaspievala s Francom Corellim. Potom odcestovala do Philadelphie zaspievať postavu Normy. V roku 1973 sa vrátila do Chicaga spievať titulnú postavu Donizettiho *Márii Stuartovej*, vo Philadelphii vystúpila s postavou Violetty, a v Metropolitnej opere spievala Normu v Belliniho rovnomennej opere. V roku 1974 mala Caballéová viacero vystúpení: v januári v barcelonskom Gran Teatre del Liceu s operou *Aida*, v marci v Metropolitnej opere s Verdiho *I Vespri Siciliani*,, v marci aj v Carnegie Hall s operou *Parisina d'Este*, tri vystúpenia v jednom týždni absolvovala v apríli s operou *Norma* v moskovskom Boľšom teatre, milánskej La Scale v tom istom mesiaci vystúpila v opere *Adriana Lecouvreur*...

V septembri roku 1974 absolvovala operačný zákrok, pri ktorom jej z brušnej dutiny odstránili veľký benígny útvar. Z operácie sa rýchlo zotavila a začiatkom roku 1975 bola znovu na javiskách. V roku 1976 sa Caballéová znovu predstavila v Metropolitnej opere. V roku 1977 mala svoj debut v opere v San Franciscu v titulnej postave Pucciniho *Turandot*. V nasledujúcej dekáde sa tam vrátila viac ako desaťkrát v rôznych postavách, ako bola napríklad Elvira vo Verdiho opere *Ernani* a v titulných partoch Ponchielliho opery *La Gioconda*, v Rossiniho *Semiramide*, ako aj v Pucciniho opere *Tosca*.

Potom ako Caballéová postupne strácala lesk a čistotu hlasu, začala dávať silnejší dôraz na vyjadrenie dramatična a expresivitu v speve svojich postáv. Tak to bolo v roku 1978, keď spievala *Toscu* v San Franciscu spolu s Pavarottim, *Normu* v Madride a operu *Adriana Lecouvreur* v Metropolitnej opere spolu s José Carrerasom. Aj v ďalších rokoch sa občas zúčastňovala na koncertoch v Metropolitnej opere, kde si zaspievala v *Tosce* (1980, 1985), či Alžbetu Valónsku (1985) a v špeciálnych performanciách v rokoch 1981 a 1983. Jej posledným vystúpením v Metropolitnej opere bolo dňa 10. októbra 1985 v postave Toscy v Pucciniho *Tosce*, kde s ňou vystúpil Pavarotti ako Cavaradossi a Cornell MacNeil v postave Scarpia.

Po ukončení oficiálnej kariéry
------------------------------

Caballéová absolvovala výnimočnú exkurziu do sveta pop music, potom ako naspievala duet s rockovým spevákom Freddie Mercurym (z kapely Queen). Ich spoločná pieseň s názvom „Barcelona" sa stala hitovým singlom roku 1988. Nachádzala sa aj na albume s rovnakým názvom. Táto nahrávka bola neskôr počas Letných olympijských hier roku 1992 v Barcelone hymnou podujatia. Po štyroch rokoch od svojho vzniku sa takto skladba znovu dostala na vrcholy predajných rebríčkov celej Európy. Pieseň sa stala hymnou podujatia aj v roku 1999 pred finálovým stretnutím UEFA Champions League na barcelonskom štadióne Camp Nou. 

V roku 1995 pracovala Montserrat Caballéová spolu s Vangelisom na nahrávaní albumu *El Greco*, ktorý je venovaný slávnemu maliarovi gréckeho pôvodu. V roku 1997 Mike Moran produkoval jej album *Friends For Life*, na ktorom sú nahrávky duetov so spevákmi ako Bruce Dickinson, Johnny Hallyday, Johnny Logan, Gino Vannelli a Helmut Lotti.

Caballéová sa venovala aj rôznym charitatívnym akciám. Patrila medzi veľvyslancov dobrej vôle UNESCO a založila nadáciu pre barcelonské deti v núdzi. V roku 2003 hrala v svojom dokumentárnom filme *Caballé Beyond Music*, v ktorom účinkujú aj ďalší známi operní umelci ako Plácido Domingo, Luciano Pavarotti, José Carreras a Renée Fleming. 

V roku 2003 Caballéová dostala titul *Große Bundesverdienstkreuz* (Kríž za zásluhy Spolkovej republiky Nemecko)..

Dňa 2. júla 2008 bol univerzitou Universidad Internacional Menéndez Pelayo v Santanderi Montserrat Caballéovej udelený doktorát *Honoris Causa*.

Referencie
----------

1. ↑   *Zomrela španielska operná diva Montserrat Caballéová*. TASR, 2018-10-06, rev. 2018-10-06, [cit. 2018-10-06].
2. 1 2 3 4 5  Biography of Montserrat Caballé at operissimo.com (in German)
3. ↑   Official website (in Spanish)
4. 1 2 3 4 5 6 7   *Metropolitan Opera archives site* [online]. [Cit. 2014-05-19]. Dostupné online. Archivované 2018-08-12 z originálu.
5. 1 2 3 4 5 6  Free Library of Philadelphia: *Box: Phila. Lyric Opera Company: 782.1 P5326p Bal Two [1968 – 1975]*
6. ↑  San Francisco Opera archives site
7. ↑   *Opernstar Montserrat Caballé bekommt Bundesverdienstkreuz* [online]. ShortNews, 10 October 2003, [cit. 2011-03-19]. Dostupné online.  Archivované 2011-10-01 na Wayback Machine
8. ↑   *Montserrat Caballé – Biography* [online]. [Cit. 2011-03-19]. Dostupné online. Archivované 2012-03-21 z originálu.
9. ↑   Caballé is conferred Honoris Causa doctorate (in Spanish)

Iné projekty
------------

Commons
* Spolupracuj na Commons Commons ponúka multimediálne súbory na tému **Montserrat Caballéová**

Externé odkazy
--------------

* Montserrat Caballé
* Montserrat Caballé fan stránka

Zdroj
-----

*Tento článok je čiastočný alebo úplný preklad článku Montserrat Caballé na anglickej Wikipédii.*

Autoritné údaje: * abART: 78762
* BnF: 138920458
* GND: 118909649
* ISNI: 0000 0001 1439 7967
* LCCN: n81023018
* NK ČR: jn20000700267
* SNK: 173901
* VIAF: 24786592
* WorldCat: lccn-n81023018